钦定古今图书集成/明伦汇编/氏族典/第288卷 > 黄家瑞
## 钦定古今图书集成/明伦汇编/氏族典/第288卷 > 黄家瑞

按《滕县志》：“家瑞字祯臻，号如千。大父中色，父昌年。家
瑞少孤，颖异绝伦，崇祯甲戌成进士。初授山右汾阳
令，以内艰归。戊寅服阕，特旨补良乡令。庚辰，迁祠部
主事。辛巳，迁员外郎，寻特简扬州兵备佥宪。献贼陷
庐州，声势震邻。家瑞创立炮台，练兵造船以防江，威
声远播。壬午，考为天下道臣，卓异第一。癸未冬，大司”
农倪元璐奏“请特命才望大臣一人专镇扬州”；遂超
拜右佥都，督理淮扬盐法军饷。福王立，回京，乞休去
扬，侨寓平湖。松江沈犹龙、陈子龙以书邀之守城；城
陷，家瑞率亲丁入泖湖，转战至浦口，海潮大至，兵艘
尽焚，遂赴水以身殉国云。